ЕПИКУРОВО РАЗУМЕВАЊЕ ПОЈМА СЛОБОДЕ
Апстракт
У овом раду разматра се Епикурово схватање појма слободе. Иако пружа материјалистичко објашњење порекла и начина постојања природе и човека, овај филозоф указује на могућност људског слободног делања, истичући феномен скретања атома или благог одступања од уобичајене путање (која подразумева кретњу која не скреће са свог курса). Негирањем детерминизма, Епикур тврди да човеково делање није предодређено. Овај начин схватања слободе неизбежно води до питања на која наилазимо и у покушајима разумевања феномена случајности карактеристичних за разматрања савремене физике: да ли човекова дела можемо окарактерисати као заиста његова или као резултат случајног стицаја околности. Ово представља проблем за одређивање улоге и значаја разума у Епикуровој филозофији. Покушаћемо да покажемо да без обзира на начин одговора на питање да ли су човекова дела заиста његова или резултат случајног стицаја околности, овим се не умањује значај Епикуровог инсистирања на употреби разума приликом човекових тежњи ка блаженству.

EPICURUS’ UNDERSTANDING OF THE CONCEPT OF FREEDOM
Abstract
This paper examines Epicurus' understanding of the concept of freedom. Although Epicurus provides a materialistic explanation of the origin and way of existence of nature and people, this philosopher indicates the possibility of one’s free action, highlighting the phenomenon of atom deviation or slight alteration of the usual path (which implies a movement that does not deviate from its course). By negating determinism, Epicurus claims that human actions are not predetermined. This way of understanding freedom inevitably leads to questions that arise from attempts to understand the phenomenon of chance that is characteristic for modern physics: can we define one’s actions as truly one’s own or as a result of a random set of circumstances. This presents a problem for determining the role and importance of reason in Epicurus' philosophy. We will try to show that regardless of the way of answering the question of whether one’s actions are really one’s own or the result of a random set of circumstances, this does not diminish the importance of Epicurus' insistence on the use of reason in one’s pursuit of bliss.

УВОДНА РАЗМАТРАЊА: ФОРМИРАЊЕ ЕТИЧКИХ ТЕЖЊИ У ХЕЛЕНИСТИЧКОЈ ФИЛОЗОФИЈИ
Да бисмо успешно размотрили питање епикурејског разумевања појма слободе, указаћемо најпре на одређене ставове њихових претходника и указати на неке њихове разлике.
Према Хусеинову и Ирлицу (1992), филозофи античке Грчке били су уверени у „моралну сувереност појединца“, то јест у то да је човек достојан среће и да је сопственим снагама може достићи (стр. 56). Ипак, покушавајући да одговоре на питања који би требало да помогну у остваривању срећног живота, Грци су наилазили на тешкоће у виду јављања нових недоумица, на пример, шта заправо подразумева ова сувереност, како се опходити према другим људима и на који начин помирити жеље појединца са интересом друштва у оквиру којег овај живи и ради. Другим речима, било је потребно наћи синтезу између „воље и разума, задовољства и дужности, друштвених и посебних користи“ (Huseinov&Irlic, 1992, стр. 56). Антички филозофи пружали су различите осврте на овај однос. За кинике, на пример, блаженство је било могуће постићи одбацивањем свих конвенционалних жеља (за моћи, богатством, друштвеним признањем или славом) и неговањем једноставног и оскудног живота. Кирењани су, с друге стране, истицали насладу и уживање (најчешће телесне природе) као циљ моралног живота. Тек код Платона и Аристотела примећујемо покушај (по)мирења општих и појединачних интереса у једну целину. Обојица филозофа заступала су став да се појединац не може посматрати одвојено од државе, односно полиса, у којем он има могућност да води добар живот и испуни своју сврху. Овај облик политичког уређења замењен је другом врстом поретка која долази са Александровим освајањима, касније Римским царством, и стварањем светске државе. 
Ове околности битно су утицале на промену у разумевању односа човека и државе. Бранко Бошњак (1983) истиче следеће: 
Нова стварност укинула је значење претходног полиса. Он није више могао деловати као заједничка воља, са захтевом да му се појединци покоравају. Традиција није више у њему могла наћи своју заштиту и ослонац, а још су мање биле с њим у складу нове промене (стр. 15). 

Другим речима, човек постаје грађанин света, део једне веће политичке целине, чиме се његова позиција и улога у друштву мења. Ове околности захтевале су и другачији теоријски приступ свету, што се одразило на промену у начину филозофирања. Филозофија после Аристотела имала је задатак да одреди шта је смисао човековог живота и на који начин појединац може да га оствари у оквиру новог поретка. Овакво филозофирање можемо окарактерисати као „тежњу рационалног образложења етике у појединим филозофским учењима, из чега је онда требала произлазити и одређена пракса.“ (Bošnjak, 1983, стр. 16) Као примере тих тежњи можемо навести епикурејство, стоицизам и скептицизам. 
Усредсредићемо се на Епикуров приступ слободи, истичући најпре његово атомистичко објашњење природе и утицај таквог разумевања на објашњење човековог делања и његове слободе. Затим ћемо испитати којој метафизичко-етичкој позицији припада Епикурово учење и указати на значај разума и важност слободног људског делања у његовој филозофији.

ЕПИКУРОВО СХВАТАЊЕ СЛОБОДЕ
Епикурова физичка теорија
Да би достигао душевни мир, човек би, према Епикуру, требало да познаје природу. Он (2005) истиче:
„Није могућно ослободити се страха пред најважнијим питањима ако човек не познаје природу свемира, него се креће само у нагађањима према митовима. Зато се без познавања природе не могу стицати права задовољства“ (стр. 40).

Крајњи циљ Епикурове физике, која пружа „истинито познавање природе“ је морал (Атанасијевић, 2022, стр. 5). Касније у раду истакнућемо однос етичког учења и објашњења природе у филозофији овог античког мислиоца. Размотрићемо најпре његово учење о атомима, које је у одређеној мери преузето од Демокрита, једног од оснивача атомистичке теорије у антици. Напоменућемо да је Епикур, осим у Демокритовом учењу о природи и моралу, инспирацију пронашао и у филозофији елејаца и Аристотеловом побијању атомизма. У првом случају, покушао је да одговори на парадоксе у вези са појмовима небића, кретања и мноштва, док је у другом настојао да оповргне аргументе филозофа из Стагире који је ове усмерио против теорије атома (Деретић 2019). Служећи се и делом Лукреција Т. Кара О природи ствари[footnoteRef:1] (енг. On the Nature of the Universe; лат. De Rerum Natura), које се сматра „најобимнијим епикуровским текстом“ (Ђурић, 1976, стр. 441), приказаћемо главне ставове које је заступао Епикур.  [1:  Ксенија Атанасијевић (2022) сматра да „[у] Лукрецијева излагања можемо имати потпуно поверење јер нема сумње да је песник епикурејац у свом делу управо изложио доктрину свог учитеља, не додајући јој сопствене концепције. Сваки покушај успостављања разлике између Епикуровог и Лукрецијевог учења неоправдан је и без основа.“ (стр.6)] 

Епикур сматра да је универзум сачињен од атома и празног простора. Иако се атоми не могу даље делити, он их не сматра најмањим и најосновнијим деловима материје. За њега (2005), то су миними[footnoteRef:2] (стр. 53), „несводљиве партикуле“ које чине једну хомогену целину у атомима и не могу постојати независно од њих (Атанасијевић, 2022, стр. 28). Атоми се међусобно разликују по тежини, величини и облику. Непрестано се крећу, односно падају, на шта Епикур указује описивањем кретања која се замишљају у правцу према горе и правцу према доле. Да би објаснио како је свет настао, Епикур допушта сударање атома. Штавише, све што постоји састоји се од атома и празног простора, у којем се ти атоми крећу и међусобно сударају. Када празан простор не би постојао, ствари не би могле да се крећу нити да постану (Lucretius, 1951, стр. 37). Човекова душа се, такође, састоји од атома. Она представља „ситноделно тело које се простире на цео телесни састав“, и која „се најпре може упоредити са дахом који је помешан с топлотом, и слична је час топлоти, час даху“ (Epikur, 2005, стр. 55). Дејвид Констан (David Konstan) указује на две последице које произлазе из чињенице да је душа материјалне природе. Прва се тиче епикурејског схватања смрти. Према Епикуру, душа не може да преживи смрт тела, будући да је његов неодвојив део и не постоји независно од њега (Lucretius, 1951, стр. 112-113). Једноставније речено, будући да атоми чине њену суштину, када се они, услед смрти, разићу, и душа такође нестаје. Стога, Епикур (2005) сматра да смрти не би требало тежити нити од ње страховати, будући да „нас [се она] ништа не тиче. Јер свако добро и зло оснива се на опажању, а смрт је губитак опажања“ (стр. 64). Друга последица односи се на начин на који душа реагује на утиске из природе, без обзира на то да ли они потичу из спољашњости или настају у унутрашњости човека (Konstan 2022). Сви ови утисци настали су сударањем атома, пружајући тако човеку могућност вида, слуха, мириса и др. Душа је, према Епикуру, носилац свих чулних опажања. Лукреције (1951) у 4. књизи детаљно објашњава на који начин функционишу сва наша чула и шта је човеку потребно за живот. Он напомиње да све што је створено у људском телу даје телесним органима и опажању сврху (стр. 156). Другим речима, вид није постојао док очи нису створене или говор пре него што је створен језик итд. Нећемо се, међутим, детаљније бавити спознајном теоријом у оквиру Епикурове филозофије. Намера нам је била само истакнути начин на који душа функционише, будући да је она састављена од атома. У наставку ћемо размотрити Епикурово постулирање спонтаног скретања атома и утицај оваквог кретања на могућност људског слободног делања. [2:  К. Атанасијевић (2022) у раду Епикуров атомизам показује да ово није оригинлано Епикурово учење, већ да се оно већ налазило и било развијено у принципима старог атомизма (стр.30-35).] 


Етички аспект Епикуровог учења – деклинација атома.
Да није било скретања, Лукреције (1951) наводи, све би само падало надоле попут кишних капи кроз празан простор, што би за последицу имало то да природа без судара не би могла ништа да створи (стр. 66). Без тих контаката не би настали други светови, неки слични нашем, неки не. Не би, такође, било ни људске слободе, имајући у виду да њу Епикур објашњава феноменом одступања атома од свог праволинијског кретања. Подсећамо да су и природа и човекова душа сачињени од атома, што значи да ће се и једна и друга повиновати принципима по којима се атоми крећу и постоје. Показаћемо у наставку на који начин Епикур покушава да омогући човеку слободу у свету у којем постоје правилности којих се све створено придржава.
У Посланици Херодоту Епикур (2005) указује на нужност једнаке брзине атома током њиховог кретања уколико не наилазе на никакав отпор (стр. 48). И тешки и лаки атоми, према њему, падају тада истом брзином, без обзира на њихову тежину. Будући да је то случај, нема промене путање. Лукреције (1951) истиче да за Епикура, поред тежине и судара, постоји и трећи[footnoteRef:3] узрок (врста) кретања атома који спречава да његова путања буде одређена ударом других атома, уједно представљајући извор наше урођене моћи (стр. 68). Милош Ђурић (2005) наводи три врсте кретања: 1) природно – тежина, која подразумева да атоми у празном простору падају одозго надоле истом брзином; 2) насилно – сударање атома; и 3) скретање – скретање атома од вертикале (стр. 15). Док под утицајем своје тежине падају надоле кроз празан простор, атоми се удаље врло мало од своје вертикале на једно недетерминисано место и у једном недетерминисаном времену (Lucretius, 1951, стр. 196). Иако ту промену не можемо опазити чулима, будући да је слаба, ипак је можемо сматрати заокретом у кретању атома. Ово скретање није проузроковано ничим, односно нема свој узрок. Епикур стога сматра да смо ми узрок том (с)кретању.  [3:  Ксенија Атанасијевић (2022) доказује да је ово оригиналан Епикуров допринос, а не идеја која се могла наћи раније у Демокритовом учењу (стр. 52-54, 60).] 

Оваквим схватањем, Епикур тежи побијању детерминизма, односно становишта према којем све у универзуму, укључујући и људска бића, покрећу и изазивају каузални узроци (Bunnin&Yu, 2009, стр. 176-177). У оквиру овог становишта тврди се да је све резултат (низа) узрока и да је све што се дешава одређено претходним виновницима у том ланцу. Стоици су, на пример, заступали овакво схватање, негирајући човекову слободу указивањем на концепт судбине, која јесте „вечни узрок ствари“ – узрок свему што се десило у прошлости, свему што се дешава сада и свему што ће се десити у будућности (Cicero, 1853, стр. 196). Сходно томе, будући да не можемо променити оно што (нам) се догађа, једино што преостаје да урадимо је да научимо да мирно подносимо све што нам живот донесе. С друге стране, Епикур покушава да направи отклон од овако схваћеног света, истичући да човек, на основу сопствених снага и жеља, води свој живот. Према Милошу Ђурићу (1976), Епикур тежи да покаже како човек није „играчка слепе нужности, него да [он] може бити сам ковач своје среће.“ (стр. 445) Дејвид Седли (David Sedley) (1983) сматра да на мети Епикурове критике нису били стоици, већ одређена врста детерминистичког учења – механицизам – која заступа став да је људско понашање, између осталог, могуће 
„исцрпно објаснити променама материјалне природе [појмовима хемијских и неурофизиолошких промена, који се користе у савременој теорији, и појмом промена атома који се употребљава у античкој теорији] и да је разговор о 'намери', 'жељи' итд. сувишан, без додатног описа или објашњења“ (стр. 32).
 
Размотрићемо у наставку којој метафизичко-етичкој позицији припада Епикурово схватање слободе и покушати да одговоримо на питање која врста слободе се у епикурејској филозофији везује за ово скретање атома.

МЕТАФИЗИЧКО-ЕТИЧКА ПОЗИЦИЈА ЕПИКУРОВОГ СХВАТАЊА ПОЈМА СЛОБОДЕ
Напоменућемо најпре да античке концепције слободе и детерминизма не би требало поистоветити са проблемом слободне воље и детерминизмом у савременој филозофији, односно питањем компатибилности каузалног детерминизма[footnoteRef:4] са слободом и моралном одговорношћу (O’ Keefe 2021). Према Тиму О' Кифу (Tim O’ Keefe), истраживања античких филозофа могу се поделити на: 1) област која се бави питањем способности људи да делају на начин на који желе, ради остваривања својих жеља, и 2) област моралне одговорности, која разматра суочавање са похвалама или казнама. Имајући ово у виду, анализираћемо детаљније појмове (ин)детерминизма и (ин)компатибилизма с циљем да испитамо ком становишту можемо придружити Епикурово учење.  [4:  Каузални детерминизам представља становиште да се сваки догађај сматра нужним, будући да је условљен претходним ситуацијама, укључујући и законе природе (Hoefer 2024).] 

У претходном одељку показали смо да Епикур својом филозофијом жели да одбаци детерминистичко схватање човека и начина на који он дела. Будући да је тренутно стање ствари у потпуности одређено, то јест проузроковано претходним стањем ствари, и да не постоји могућност да буде другачије, не можемо тврдити да човек дела слободно, јер је његово понашање резултат претходних догађаја. Сходно томе, човек не би могао да буде морално одговоран за своје поступке нити би оправдано био подвргнут критици или похвали, с обзиром на то да нема моћ над својим жељама и понашањем. 
Компатибилисти, с друге стране, верују да су детерминизам и људска слобода компатибилни, односно да човеково делање може да буде нечим претходно узроковано, али да, без обзира на то, буде слободно. Роберт Јанг (Robert Young) (1991) истиче да слобода у овом смислу представља могућност да (неометано) деламо у складу са нашим жељама, ставовима и сл., истичући да није свако детерминистички настало стање ствари инкомпатибилно са нашом слободом да деламо како желимо, већ да су то само нека (стр. 538). Другим речима, у некој ситуацији могли бисмо се сматрати морално одговорнима, будући да у том тренутку није постојао никакав ограничавајући фактор који би нас спречио да деламо у складу са нашим жељама. С друге стране, у случају када нам тренутне околности онемогућавају да се понашамо сходно нашим хтењима не сносимо моралну одговорност, јер нисмо могли ништа друго да учинимо. Приметићемо да овако схваћен појам слободе можемо поистоветити пре „са спутаношћу него са каузалношћу” (Bezinović, 2003, стр. 51-52). Будући да не заступа детерминизам, не можемо Епикура сматрати компатибилистом. 
Не можемо га, такође, ни окарактерисати као инкомпатибилисту. Ова теоријска позиција заступа схватање према којем слободна воља и детерминизам нису компатибилни, то јест да су међусобно искључиви. Другим речима, детерминизам „уништава оно што чини основу моралне одговорности“ (Bunnin&Yu, 2009, стр. 123), односно могућност да слободно деламо. Према Епикуровом објашњењу о томе како је настао свет и на које начине функционише природа, примећујемо да постоји извесна законитост и нужност у њој, што смо истакли раније. Атоми постоје и крећу се у празном простору под утицајем одређених правилности (принципа) којих се увек придржавају, а природа, као и човекова душа подложне су истим, будући да су обе састављене од атома[footnoteRef:5]. Ипак, постулирајући деклинацију атома Епикур уводи појам слободе и покушава да покаже да човек не подлеже предодређеном стању ствари.  [5:  Физички (физикални) детерминизам.] 

Остаје нам да испитамо индетерминистичку позицију. Индетерминизам представља теорију према којој се неки догађаји дешавају без претходно одређених и утврђених узрока или услова. Овакве догађаје можемо окарактерисати као „случајне, насумичне или неизвесне“ (Bunnin&Yu, 2009, стр. 338). Дејвид Бом (David Bohm) (1972), један од најистакнутијих теоријских физичара 20. века, истиче да би појам случајности (случаја)[footnoteRef:6] требало схватити као могућност која се разматра изван датог контекста, то јест закона (стр. 63). Иако у природи примећујемо да постоје нужне релације између предмета, односно појава у најразличитијим условима и процесима, нужност каузалног закона „никада није апсолутна“ (Bom, 1972, стр. 36). Он то појашњава следећим примером, у којем се служи законом испуштено тело пада, а за тело узима комад папира. Може се десити да се овај папир, уколико дуне јачи ветар, диже, а не да пада, као што би требало према изнад наведеном закону. Такође, понашање ветра умногоме зависи од положаја облака, температуре тела, водених маса и сл. Све ове наведене околности су случајне у смислу да нису обухваћене овим законом, будући да је немогуће да овај буде формулисан тако да у себе укључи све каузалне релације од којих зависи његово спровођење у природи.  [6:  Ову реч, као и Дејвид Бом, користићемо у најширем смислу: као супротност нужности.] 

Вратимо се сада Епикуру. Чињеница да он уводи појам слободе скретањем атома са своје праволинијске путање подразумева управо то – да се прави отклон од законитости и нужности. Он (2005) сматра да смо ми узрок овом скретању: 
„Само у малој мери случај утиче на мудраца. Оно што је најзнатније и најважије уредио му је, уређује му за трајања цела живота и уређиваће му разум.“ (стр. 41)  

Другим речима, слободу би требало схватити изван оквира закона који владају природом и човеком. Ипак, запитајмо се да ли можемо рећи да су појмови случајности и слободе у међусобном складу. Требало би узети у обзир могућност да наведени комад папира није својом вољом и са јасном намером променио свој смер. У примеру смо навели да су на ову промену утицали фактори који нису били под контролом датог тела (ветар, влага, температура и др.). Пренесемо ли овакво схватање на човека, биће тешко објаснити како би он био узрок свом делању и како би ови поступци били заиста његови, уколико би били окарактерисани као случајни и индетерминисани, а не у складу са његовим унутрашњим стањем, то јест његовим жељама и хтењима. Да, можемо рећи да индетерминистичка позиција оставља појединцу простора за поседовање слободе (будући да нема детерминстички уређеног стања ствари) али она ничим не тврди да ће он у стварности да је примењује. Покушаћемо то да покажемо у наставку.
У савременој физици, појмови индетерминизма и случајности могу најбоље бити схваћени у контексту статистичких закона. Објаснићемо то на примеру саобраћајне несреће. Појединачна саобраћајна несрећа зависи од великог броја фактора који је могу узроковати, а који нису нужно везани за личност возача и његове типичне реакције у оваквој ситуацији – мачка је излетела на пут, возач је кренуо неколико секунди касније или раније итд. Међутим, што се већи број удеса узме у обзир, почињу да се опажају одређене правилности које указују на то да ће до њега доћи. Непажња возача, пијанство или нередован преглед возила представљају „систематске тенденције“ од којих може да зависи удес и које нам могу помоћи да предвидимо развој догађаја без обухватања свих фактора који могу на њега утицати (Bom, 1972, стр. 63-65). Ако на делу није детерминисаност света, то не значи да индетерминација оставља простора само за човеково слободно деловање, јер неки други фактори, мимо човекове појединачне воље, могу деловати као узрочници. При томе, не мислимо да се ради о деловању пуких природних закона, па чак ни о њиховој сложеној комбинацији, већ да је реч о, на пример, човеку наметнутом деловању на основу воље других бића (људи). Такође, уколико су његова дела резултат стицаја околности, поставља се питање да ли би га онда требало сматрати морално одговорним за његове поступке. Да ли ћемо покушавати, као у примеру са саобраћајном несрећом, пронаћи правилности у његовом понашању које би нам указале на његову способност да одлучује сходно својим жељама и интересима и омогућиле нам да га за то похвалимо или осудимо? Највероватније не, због тога што смо суочени са великим бројем фактора које би требало узети у обзир, а немогуће их је све размотрити. Стога, иако Епикур одбацује детерминизам, не можемо са сигурношћу тврдити да је човек увек узрочник свог делања, будући да постоје параметри који могу бити изван његових моћи и контроле.  
У наставку размотрићемо на којој врсти слободе Епикур инсистира у својој филозофији и зашто би она требало да нам буде важна.

РАЦИОНАЛНОСТ КАО СРЖ ЕПИКУРОВЕ ХЕДОНИСТИЧКЕ ЕТИКЕ
Епикур одређује постизање задовољства и изостанак бола као сврху живота и те осећаје сматра главним указатељима на оно што је добро и оно што је зло (Laertius, 1925, стр. 565, 569). Другим речима, задовољство за њега (2005) представља 
„почетак и крај блаженог живота. Јер смо сазнали да је оно прво и урођено добро, оно је полазиште за свако одабирање и свако избегавање, и њему се враћамо кад осећањем као мерилом оцењујемо свако добро.“ (стр. 66) 

Неретко се Епикурова филозофија сматра, сасвим погрешно, филозофијом хедонизма, која истиче значај телесног уживања. Међутим, Епикур не заговара разуздан живот. Када говори о појму задовољства, он не мисли на задовољство које се јавља у тренутку, него на оно које има у виду целокупан људски живот. Другим речима, потребно је водити скроман живот, обезбедити својој души мир, а телу стање без болова. Телесне побуде и друга задовољства само су одређени аспекти појма среће (εὔδαιμονία). Овај појам се такође преводи као „блаженство“ (Bunnin&Yu, 2009, стр. 231), термин који Епикур често користи у својој етици. Сврху блаженог живота, који подразумева телесно здравље и „непомућено душевно спокојство“, требало би, према њему (2005), тражити у одсуству бола и страха. 
А када то једном постигнемо, престаје свака бура у души, јер тада живо биће не треба више да иде за нечим што му недостаје, и да тражи нешто друго што би му изазвало и обезбедило осећање како душевног, тако и телесног здравља. Јер онда нужно тражимо задовољство кад нас одсуство задовољства боли. А кад нас ништа не боли, онда задовољство и не тражимо. (стр. 65-66)

[bookmark: _Hlk167229497]Овај филозоф истиче важност човекове самодовољности (αὐτάρκεια) и непомућености (неузнемирености, αταραξία) душе, односно „ослобађање не само утицаја спољашњег света него и властитих прохтева и страсти, болова и пожуда“ (Đurić, 2005, стр. 26). Епикур разликује две врсте задововљстава – уједно и бола/боли – телесно и душевно, сматрајући да је ово друго важније од првог. Слично томе, бол која се јавља у души већа је од бола који осећа тело (Laertius, 1925, стр. 661-662). Да би могао да води спокојан и блажен живот, човек би требало да престане да се плаши богова и смрти. Прво, тачно је да богови постоје, али они нису онакви каквим их људи замишљају и себи представљају. Ипак, људи погрешно верују да се богови мешају у њихов свет, кажњавајући зле и награђујући добре. Ослобађање од ове врсте страха састоји се у следећем: 
„[сматрати] бога као непролазно и блажено биће, онако како и опште мишљење о богу казује, и не [додавати] ништа што би његовој непролазности било страно или његовој блажености пријатно“ (Епикур, 2005, стр. 63-64). 
Друго, размишљање о животу после смрти престаје да буде узрок боли када човек прихвати да ће његова душа престати да постоји. Смрт „нас се не тиче, јер докле год ми постојимо, нема смрти, а кад смрт дође, нас више неће бити“ (Epikur, 2005, стр. 64). Уколико човек на овај начин одлучи да се избори са својим страховима, моћи ће да води блажен живот. Поред овога, потребно је имати контролу над својим делима и бити разуман приликом доношења одлука за којим задовољствима ћемо ићи.  
Задовољавање својих потреба и жеља мора бити умерено и промишљено. Уколико се одамо само „ништавним“ пожудама, наша ће се свакодневица убрзо састојати од узнемирености и анксиозности. Према Епикуру (2005), потребно је упоређивати и одмеравати корисност и штетност онога што радимо, једемо, пијемо и сл., будући да је некада неопходно да зло узмемо као добро, а добро као зло, и стога, требало би увек испитивати врсте задовољстава и специфичност њихових утицаја на нас (стр. 66-67). Да би могла да постигне душевни мир, особа би, поред тежњи ка сазнавању природе, била у обавези да се служи својим разумом. 
„Не може се пријатно живети а да се не живи разборито и лепо и праведно, а ни разборито ни лепо ни праведно, а да се не живи пријатно.“ (стр. 39) 

Разум нам, према Епикуру, омогућава да уочимо које жеље нам могу проузроковати непријатности или тегобе. Човек би требало увек да испитује разлоге за своје изборе и избегавања, онемогућавајући јављање немира у сопственој души. Лукреције (1951) наводи да, када би људи са јасноћом и разумевањем сагледали околности у којима се налазе и разлоге за своју узнемиреност или апатично стање, не би водили немиран живот, услед недовољног познавања себе и онога што заиста желе (стр. 128). Разборитост је, према Епикуру (2005), драгоценија и од филозофије, будући да из разумног понашања проистичу све остале врлине које су неодвојиве од пријатног живота (стр. 67). Другим речима, човек би истовремено требало, употребљавајући свој разум, да тежи и моралности и задовољствима. Фридрих Јодл (Friedrich Jodl) (1975) истиче да ће моралан човек, сходно томе, знати како да своје потребе подмири на најједоставнији и најпрактичнији могући начин, усредсређујући се само на оно што му је потребно и ништа више, избегавајући, уз то, славу и буран живот (стр. 29). Епикур (2005) каже да „најпотпунија безбедност произлази из мировања и живота који је одвојен од мноштва.“ (стр. 41) Према Ксенији Атанасијевић (2022), 
[п]рави смисао Епикурове концепције о слободи најбоље је осветлио један Лукрецијев пасаж који говори да се образовањем не може променити карактер човека, и да ће његове најснажније склоности увек доминирати. Али, иако филозофско[footnoteRef:7] образовање није способно да пригуши нашу праву природу, може је ослабити до тог степена да можемо водити живот достојан богова. (стр. 58) [7:  Схватићемо ово „филозофско“ у смислу способности (само)рефлексије – сходно поенти коју овде желимо да докажемо.] 


У овом трезвеном размишљању и разликовању нужних задовољстава од оних ништавних, огледа се човекова слобода. У Посланици Менекеју Епикур (2005) тврди да „нешто настаје, додуше, због нужности а друго од случаја, а нешто од нас“ (стр. 68). Управо су, према њему, човекова размишљања и веровања под његовом контролом. Могућност да својим разумом врши селекцију између телесних прохтева и задовољстава која доносе блаженство указује на човекову слободу у његовом делању. Сложићемо се са Тимом О' Кифом (2005) када каже да срж Епикурове етике чини способност појединца да рефлектује над својим ставовима и жељама и да исте промени, служећи се својим разумом и притом узимајући у обзир последице које би одређене одлуке могле да узрокују (стр. 23-24). О' Киф (2005) сматра, сасвим оправдано, да је овај филозоф желео да сачува могућност човековог рационалног и ефикасног промишљања о његовим будућим поступцима (стр. 17). Да би појединац могао на тај начин да утиче на свој живот, потребно је да будућност буде отворена за промене. Детерминизам тврди управо супротно, то јест да је будућност стриктно одређена претходним стањем ствари и да се не може мењати. Овај аспект разумевања света и човека не одговара Епикуру који жели да слободу учини могућом и стога он тежи негирању оваквог начина схватања истих, аргументујући у прилог човековој способности да рационално уређује и води свој живот, уједно тежећи ка задовољствима. 
„Треба упамтити да будућност није ни сасвим у нашој власти ни сасвим изван наше власти. Онда је никада нећемо очекивати као нешто што ће се поуздано догодити, ни очајавати као над нечим што се неће догодити“ (Epikur, 2005, стр. 65).  

ЗАКЉУЧНА РАЗМАТРАЊА
Епикур својом физичком теоријом указује на постојање одређених правилности које су довеле до настанка света и утицале на формирање специфичних карактеристика истог. Ипак, иако пружа материјалистичко објашњење порекла и начина постојања природе и човека, Епикур указује на могућност људског слободног делања, истичући феномен скретања (деклинације) атома или благог одступања од његове вертикале. Будући да је човекова душа састављена од атома, и она функционише према истим принципима као и све остало у природи, што за последицу има то да јој се ова деклинација такође може приписати као одређено својство. 
Епикур тежи побијању детерминистичког схватања стања ствари, које тврди да је све одређено претходним догађајима и да је немогуће изменити њихов ток. Сходно томе, могао би се сматрати заступником индетерминистичког становишта, које наглашава могућност човековог делања без претходно одређеног стања ствари. Међутим, поставља се питање можемо ли у сваком тренутку тврдити да је човек заиста узрок свог деловања. Ако на делу није детерминисаност света, то не значи да индетерминација оставља простора само за човеково слободно деловање, јер неки други фактори, мимо човекове појединачне воље, могу деловати као узрочници. Такође, уколико су његова дела резултат стицаја околности, поставља се питање да ли би га онда требало сматрати морално одговорним за његове поступке. Другим речима, никада са сигурношћу не можемо тврдити да је било које човеково делање заиста слободно, јер морамо имати на уму да многи „слободни“ поступци јесу често унапред научени обрасци и наслеђени облици делања чије нам право порекло често остаје скривено. 
Оно што човек може да уради је да промишља, служећи се разумом, о својим жељама и последицама које могу да произађу из његовог стремљења ка њима. Другим речима, могућност да својим разумом врши селекцију међу задовољствима и одлучи ка којима ће тежити указује, према Епикуру, на постојање човекове слободе. Тежећи одсуству патње, а не ка телесним побудама, човек показује да је у стању да практикује мудрост која ће му донети блаженство. На тај начин, будућност је за појединца отворена и склона мењању, а он је тај који је узрок тих промена.

Summary
With his atomistic theory, Epicurus indicates the possibility of one’s free actions. By allowing the declination of atoms, which represent (in addition to empty space) the constituents of the universe, but also of human soul, he negates the deterministic theory according to which everything is predetermined. Thus, he is considered as a proponent of the indeterministic theory, which implies the occurrence of events without previously determined or conditioned causes. The analysis of the concepts of chance and indeterminism in modern physics considers the question of the possibility of defining human actions using the concept of freedom and the importance of reason in Epicurus' philosophy. Although Epicurus rejects determinism, we cannot assert that one is always the cause of one’s actions, since there are parameters that may be beyond one’s power and control. However, one can select and choose the pleasures and pain to which one will or will not be subjected. Freedom actually implies the one’s ability to reflect on one's attitudes and desires and to change them, using one’s reason and taking into account the consequences that certain decisions could cause in the future.
